บทนำ: ร้านอาหารในสวนแถวแม่ริม มีจุดเด่นที่บรรยากาศสบายๆในสวนซึ่งเต็มไปด้วยต้นไม้น้อยใหญ่ ให้บรรยากาศแห่งการพักผ่อน ทานอาหารไปคุยกันไปเพลินๆในสวนสวย เหมาะแก่การรับแขกเป็นอย่างยิ่ง

สถานที่ตั้ง: หากมาจากศูนย์ราชการมุ่งไปทางแม่ริม เมื่อถึงกอนพันสัตว์ต่างให้ชิดขวาเพื่อยูเทิร์นเข้าซอยวัดดาราภิมุข(วัดบ่อปุ๊) เข้าไปถึงแยกเลี้ยงขวาก็จะเจอร้านครับ ทางร้านมีที่จอดรถสองโซนคือด้านหน้าสำหรับลูกค้ารีสอรท์ ส่วนด้านในสำหรับผู้ที่มาทานอาหาร

อาหาร: อาหารไทย
-ข้าวแช่ (220 บาท) เมนูสำหรับหน้าร้อน เป็นข้าวหุงแช่ในน้ำโรยดอกมะลิเย็นๆเพื่อคลายร้อน มาในสำรับอย่างดี ประกอบด้วย พริกทอด หมูทอด ไช๊โป๊ผัดไข่ หมูฝอย น้ำพริกแผ่น และผักต่างๆ กินดับร้อนได้ feeling ไทยๆเป็นอย่างดี
-ปลาแห้งแตงโม (120 บาท) อีกหนึ่งในเมนูภูมิใจเสนอ เป็นแตงโมเหลืองแดง ขูดมาเป็นลูกกลมๆพร้อมทาน เวลาทานจิ้มกับผงปลาแห้ง(นึกถึงข้าวมันปลา) อร่อยและให้ความรู้สึกเย็นชื่นใจ
-ข้าวตังหน้าตั้ง (110 บาท) ข้างตังกรอบๆ ทานกับน้ำราดที่ให้กลิ่นของกระทิ และรสชาติของกุ้งและหมูสับ เหมาะสำหรับกินเล่น
-ปีกไก่ทอดน้ำปลา (110 บาท) ปีกไก่และน่องชิ้นโต ทอดน้ำปลา รสชาติอาจจะยังไม่ถึงกับเยี่ยมแต่ก็พอกินเล่นได้
-ยำวุ้นเส้นกุ้ง (120 บาท) ยำวุ้นเส้นอร่อย ให้วุ้นเส้นเยอะ ชอบตรงที่ใส่เม็ดมะม่วงหิมพานต์ กุ้งสด เยอะพอสมควร

ของหวาน
-สาคูแคนตาลูป (55 บาท) สาคูนุ่มลื่น เสริฟมาในน้ำกะทิหอมๆ กับแคนตาลูปขูดเป็นก้อนกลมๆ อร่อยครับ
-เฉาก๊วยขนุน (55 บาท) ถ้วยนี้ตอนแรกสั่งไปสอง แต่ทางร้านบอกว่ามีโต๊ะอื่นสั่งไปแล้วเหลือถ้วยเดียว เลยให้กินฟรี โอวเยี่ยมเลย เฉาก๊วยเหนียวพอใช้ได้ ได้กลิ่นหอมของขนุนมาช่วยชูรส แต่ต้องรีบทานเดี๋ยวน้ำแข็งละลายจะจืด
-ไอศครีมกะทิทรงเครื่อง (65 บาท) ไอศครีมกะทิก็อร่อยดี แต่ก็เหมือนทั่วไปครับ
-นอกจากนี้พวกเครื่องดื่มก็แก้วใหญ่ดีครับ สั่งแตงโมปั่น น้ำผึ้งมะนาว เสาวรสโซดา ชื่นใจดี

บรรยากาศ: เป็นร้านที่อยู่ในรีสอรท์ จึงมีหลายมุมให้เลือกนั่ง ต้นไม้เยอะดี แต่ถ้ามาบ่ายๆต้องเลือกมุมนั่งหน่อยเพราะบางมุมจะร้อนแดดส่องถึง โดยรวมแล้วชอบครับ ร้านน่ารัก ชิคๆดี เปิด 10.30 - 16.30 นะครับ

บริการ: พนักงานสุภาพเรียบร้อย บริการดี อาจจะมีคิดตังค์ผิดนิดหน่อยเนื่องจากมึนๆ(ล้อเล่นครับ) โดยรวมโอเคครับ


 